DTCENT บวกแรง 6% โบรกแนะซื้อเป้า 3.24 บ. มั่นใจปี 66 โตต่อ ลุยรับงานเพิ่ม-ออกสินค้าใหม่
DTCENT บวกแรง 6% โบรกเชียร์ซื้อเป้า 3.24 บ. มั่นใจปี 66 โตต่อ ลุยรับงานเพิ่ม-ออกสินค้าใหม่ จับตากำไรไตรมาส 4/65 โตทะลัก 132.70%
DTCENT บวกแรง 6% โบรกเชียร์ซื้อเป้า 3.24 บ. มั่นใจปี 66 โตต่อ ลุยรับงานเพิ่ม-ออกสินค้าใหม่ จับตากำไรไตรมาส 4/65 โตทะลัก 132.70%
25 ม.ค. 2566

ผู้สื่อข่าวรายงานว่า วันนี้ (25 ม.ค.66) ราคาหุ้น บริษัท ดี.ที.ซี. เอ็นเตอร์ไพรส์ จำกัด (มหาชน) หรือ DTCENT ณ เวลา 14:49น. อยู่ที่ระดับ 2.34 บาท บวก 0.14 บาท หรือ 6.36% สูงสุดที่ระดับ 2.40 บาท ต่ำสุดที่ระดับ 2.24 บาท ด้วยมูลค่าการซื้อขาย 127.42 ล้านบาท

โดยบริษัทมองแนวโน้มผลการดำเนินงานธุรกิจปี 66 คาดเติบโตอย่างก้าวกระโดด เดินหน้ารับงานใหม่ต่อเนื่อง และออกผลิตภัณฑ์ใหม่ เพื่อรองรับการท่องเที่ยว รวมถึงการกลับมาของขนส่งและโลจิสติกส์ พร้อมจับมือพันธมิตรในต่างประเทศ
บล.เอเอสแอล ระบุในบทวิเคราะห์ว่า คาดกำไรสุทธิไตรมาส 4/65 จะอยู่ที่ 34 ล้านบาท เติบโต 132.70% จากไตรมาสก่อน และเติบโต 62% จากงวดเดียวกันของปีก่อน โดยรายได้จากการขายและให้บริการ GPS Tracking และ MDVR ยังเติบโตต่อเนื่อง โดยเฉพาะการให้บริการระบบ MDVR ที่บริษัทพัฒนาเป็นระบบใหม่ที่สามารถบันทึกข้อมูลในรูปแบบภาพและเสียงเพิ่มเติมจากรุ่นเก่าทำให้ต้องใช้พื้นที่ความจำและอินเทอร์เน็ตสำหรับส่งข้อมูลมากขึ้น จึงสามารถเรียกเก็บค่าบริการได้สูงขึ้นเมื่อเทียบกับรุ่นพื้นฐาน
ขณะที่ไตรมาสนี้จะมีการรับรู้รายได้จากงานโครงการ IoT solution และระบบซอฟต์แวร์ เข้ามา หนุนให้รายได้รวมเติบโตกว่า 50.80% จากไตรมาสก่อน และเติบโต 51.60% จากงวดเดียวกันของปีก่อน ด้าน GPM ปรับตัวขึ้นคาดอยู่ที่ระดับ 48.8% เมื่อเทียบกับไตรมาส 3/65 ที่ระดับ 47.6% ตามการรับรู้กลุ่มรายได้ที่มาร์จิ้นสูงอย่าง MDVR มากขึ้น คาดทั้งปีรายงานกำไรสุทธิ 86.8 ล้านบาท ขยายตัว 12.4% จากงวดเดียวกันของปีก่อน แนะนำราคาเป้าหมายปี 66 อยู่ที่ 3.24 บาท